Id-Deċiżjoni Tal-Kummissjoni
ta’ l-14 ta’ April 1992.
dwar il-kondizzjonijiet tas-saħħa tal-bhejjem u ċ-ċertifikazzjoni veterinarja għall-importazzjoni tal-prodotti mill-laħam mit-Tuneżija u li temenda d-Deċiżjoni tal-Kunsill 79/542/KEE u d-Deċiżjoni tal- Kummissjoni 91/449/KEE
(92/245/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Deċiżjoni tal-Kunsill 72/462/KEE tat-12 ta’ Diċembru 1972 dwar il-problemi tas-saħħa tal-bhejjem u l-ispezzjon veterinarju fuq l-importazzjoni tal-bhejjem ta’ l-ifrat, in-nagħaġ u l-mogħoż u l-ħnieżer, il-laħam frisk jew il-prodotti mill-laħam minn pajjiżi terzi [1], kif l-aħħar emendata bir-Regolament (KEE) Nru. 3763/91 [2], u b’mod partikolari l-Artikoli 21a u 22 tagħha,
Billi d-Deċiżjoni tal-Kunsill 79/542/KEE [3], kif l-aħħar emendata bid-Deċiżjoni tal-Kummissjoni 92/162/KEE [4], tfassal lista tal-pajjiżi terzi li minnhom l-Istati Membri jawtoriżżaw l-importazzjonijiet tal-bhejjem ta’ l-ifrat, il-ħnieżer u l-equidae, il-laħam frisk u l-prodotti mill-laħam; billi l-lista ġiet issupplimentata bid-Deċiżjoni tal-Kummissjoni 91/361/KEE [5] biż-żieda inter alia, tat-Tuneżija bl-iskop li titħalla l-importazzjoni tal-prodotti mill-laħam li jkunu ġew ittrattati f’kontenitur issiġillat ermetikament għall-valur F0 ta’ tlieta jew aktar;
Billi d-Deċiżjoni tal-Kummissjoni 91/449/KEE [6], kif l-aħħar emendata bid-Deċiżjoni 91/244/KEE [7] tistabbilixxi ċ-ċertifikati kampjun tas-saħħa tal-bhejjem rigward il-prodotti mill-laħam importati minn pajjiżi terzi;
Billi, wara missjoni veterinarja Komunitarja, jidher illi minkejja s-sitwazzjoni tas-saħħa tal-bhejjem, it-Tuneżija hi koperta b’servizzi veterinarji strutturati u organizzati tajjeb biżżejjed; billi l-produzzjoni ta’ ċerti prodotti mil-laħam ittrattat bis-sħana għall-esportazzjoin lejn il-Komunità sejrin ikunu ssorveljati minn veterinarju uffiċjali maħtur mid-Dipartiment tas-Servizzi Veterinarji;
Billi l-kondizzjonijiet tas-saħħa tal-bhejjem u ċ-ċertifikazzjoni veterinarja jridu jiġu addattati skond is-sitwazzjoni tas-saħħa tal-bhejjem tal-pajjiż terz interessat;
Billi l-miżuri pprovduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID- DEĊIŻJONI:
L-Artikolu 1
1. L-Istati Membri għandhom jawtoriżżaw l-importazzjoni mit-Tuneżija tal-prodotti mil-laħam li għaddew minn:
- jew trattament f’kontenitur issiġillat ermetikament għall-valur F0 ta’ tlieta jew aktar,
- jew trattament tas-sħana hekk illi tkun ġiet miksuba temperatura ta’ mill-inqas 80 oC.
2. L-Istati Membri m’għandhomx jawtoriżżaw l-importazzjoni mit-Tuneżija ta’ prodotti oħra tal-laħam għajr dawk riferiti fil-paragrafu 1.
L-Artikolu 2
1. Id-Deċiżjoni 79/542/KEE hija emendata kif ġej:
(a) fl-Anness taħt il-kolonna intestata "rimarki speċjali" dwar il-prodotti mil-laħam, iċ-ċifra "(4)" tiddaħħal fil-vers li jikkorrespondi mat-Tuneżija wara ċ-ċifra (3);
(b) fit-tmiem tal-lista tal-pajjiżi fl-intestatura fin-nota fil-qiegħ tal-paġna
"Rimarki speċjali"
, tiddaħħal is-sentenza ta’ l-aħħar li ġejja:
"4 Minkejja kull restrizzjoni indikata fil-lista t’hawn fuq, huma awtorizzati l-prodotti mil-laħam li jkunu għaddew minn trattament tas-sħana hekk illi tkun ġiet miksuba temperatura fiċ-ċentru ta’ mill-inqas 80 oC."
2. Fil-Parti II ta’ l-Anness Ċ mad-Deċiżjoni 91/449/KEE l-lista tal-pajjiżi approvati għalbiex jużaw iċ-ċertifikat kampjun tas-saħħa tal-bhejjem hija minn hawnhekk emendata bid-dħul tal-pajjiż li ġej:
"It-Tuneżija
."
L-Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fl-14 ta’ April 1992.